Lið Skallagríms styrki stöðu sína í efri hluta úrvalsdeildarinnar í körfuknattleik þegar það vann KR í fjórtándu umferð deildarinnar í Borgarnesi á sunnudagskvöld . Skoruðu Skallagrímsmenn 93 stig gegn 84 stigum KR . Eftir leikinn er lið Skallagríms komið með 20 stig og er í þriðja sæti deildarinnar . KR-ingar byrjuðu leikinn mun betur og héldu frumkvæðinu allan fyrsta leikhlutann og var staðan í lok hans 17:24 . Sömu sögu var að segja af upphafi annars leikhluta og þegar langt var liðið á leikhlutann var staðan orðið 30 : 41 . Þá má segja að Skallagrímsmenn hafi loks farið að láta KR-inga finna fyrir sér . Munaði þar mestu um að Jovan og Axel Kárason fundu fjölina sína . Skoraði liðið 14 stig í röð og í lok leikhlutans var jafnt 44 : 44 . Í þriðja leikhluta fundu fleiri Skallagrímsmenn fjölina sína og tóku í raun öll völd á vellinum og þegar þriðja leikhluta lauk höfðu heimamenn skorað 75 stig gegn 61 stigi gestanna . Í síðasta leikhluta tóks leikmönnum KR heldur að klóra í bakkann en náðu ekki að vinna upp forskot heimamanna . Leiknum lauk því eins og áður sagði með 93 stigum Skallagrímsmanna gegn 84 stigum gestanna úr Vesturbænum . Stigahæstur í liði Skallagríms var Darrel Flake með 24 stig , Dimeter Karadzowski 22 , Pétur Sigurðsson 18 , Jovan Zdravevski 14 , Axel Kárason 12 og Pálmi Sævarsson 3 .